Hvað gerðist eiginlega á Woodstockhátíðinni ? Veggspjaldið sem auglýsti hátíðina var hannað af Arnold Skolnick . Fuglinn og gítarinn þykja í dag ódauðleg tákn , auk setningarinnar „ 3 Days of Peace and Music “ . Upprunaleg veggspjöld seljast nú á þúsundir dollara . Á þessum nótum er iðulega rætt um hátíðina og hún hefur fengið ómælt pláss í tónlistarumfjöllun síðustu áratuga . Um hátíðina hefur verið fjallað frá öllum mögulegum og ómögulegum hliðum í ótal greinum , bókum , kvikmyndum og fleiri miðlum . Þeir sem voru á Woodstockhátíðinni eru jafnvel álitnir hafa höndlað einhvern ósnertanlegan kaleik og goðsagan í kringum hátíðina er bæði rík og bústin . En af hverju er þessi ofsalegi áhugi ? Hvað skilur Woodstock frá öðrum svipuðum hátíðum sem voru haldnar bæði á undan henni og eftir ? Hvað gerðist raunverulega þessa helgi ? Hugmyndina að Woodstockhátíðinni áttu fjórir menn . Tveir þeirra voru fjárfestar frá New York , Joel Rosenman og John P. Roberts , og hinir tveir voru hluti af tónlistariðnaði þess tíma , Michael Lang og Artie Kornfeld . Lang hafði komið lítillega að skipulagningu tónlistarhátíða áður og í heimildamynd um hátíðina sést hann oft , krullhærður og pollrólegur hippi . Viðhorf hans og „ hippísk “ afstaða er órofa partur af því hvernig seinni kynslóðir hafa skynjað anda hátíðarinnar . Michael Lang er þekktastur þeirra sem skipulögðu hátíðina . Hann var tuttugu og fimm ára þegar hún fór fram , þekktur fyrir rólegheit og hálfgildings værukærð , viðhorf sem rímuðu vel við yfirbragð hátíðarinnar . Illa gekk að finna hátíðinni stað og ein athyglisverð staðreynd er að hátíðin var ekki haldin í Woodstock heldur hjá bænum Bethel sem er í 100 km fjarlægð . Þar leigði kúabóndinn Max B. Yasgur hluta af landi sínu undir hátíðina . Ágætlega gekk að bóka listamenn og eftir að Creedence Clearwater Revival samþykkti að spila , fylgdu fleiri vinsælir listamenn í kjölfarið . Sú sveit var hins vegar klippt úr heimildamyndinni um hátíðina , henni til armæðu seinna meir . Skipuleggjendur gerðu ráð fyrir um 200.000 gestum og seldu upprunalega 186.000 miða . Lokatala gesta varð hins vegar helmingi hærri , því til að forða slysum og öngþveiti neyddust aðstandendur til að hleypa fólki inn án greiðslu um miðbik hátíðarinnar . Skortur á matföngum , salernum og annarri þjónustu var í takt við þennan mikla ófyrirséða fjölda . Skipuleggjendur gerðu ráð fyrir um 200.000 gestum en á endanum voru gestir um helming fleiri . Hér sést John Sebastian spila í fullum hippaskrúða . Hátíðin hófst klukkan 17.07 á föstudegi þegar söngvaskáldið Richie Havens tróð upp nauðugur viljugur , enda langaði engan að vera fyrstur á svið . Havens spilaði lengi og í dag þykir „ sett “ hans vera goðsagnakennt . Sérstaklega hefur lagið „ Freedom “ lifað , en það spann hann upp í lokin á staðnum . Tímaáætlanir áttu svo eftir að fara rækilega úr skorðum . Breska rokksveitin The Who lék til að mynda kl. 5.00 að nóttu . Þeir luku spilamennsku við sólupprás og þótti það með eindæmum fallegt augnablik . Joe Cocker varð heimsfrægur þessa helgi fyrir magnaðan flutning á lagi Bítlanna „ With a Little Help from my Friends “ . Jimi Hendrix lék klukkan 9.00 á mánudagsmorgni og þótti flutningur hans á þjóðsöng Bandaríkjanna táknrænn . Enn í dag er deilt um hvort Hendrix hafi verið að heiðra land sitt eða gagnrýna með flutningnum en rök hníga frekar að hinu síðastnefnda , jafnvel að hann hafi gert hvort tveggja í senn ( Liu , 2014 ) . Eiturlyf voru áberandi á hátíðinni sem fór þó friðsamlega fram . Andófsmenning ( e. counter-culture ) þessa tíma var í hæstu hæðum og frjálsleg notkun eiturlyfja var meðal annars táknræn andstaða við kynslóðina á undan , en hún hefur stundum verið nefnd þögla kynslóðin . Notkun hippanna á eiturlyfjum var ekki aðeins þrá eftir því að hverfa í óminnið , heldur ein af mörgum leiðum til að marka sér stað og skapa sérstöðu ( Kent , 2000 ) . Þeir sem rifjað hafa upp hátíðina sjá hana margir í miklum dýrðarljóma . „ Rennandi ástarfoss , “ sagði Kevin Rheden , þá átján ára , fyrir stuttu , og bætti við : „ allir brosandi og mikill friður yfir . “ David Crosby , tónlistarmaður ( eitt sinn í The Byrds , þá í Crosby , Stills , Nash & Young sem komu fram á hátíðinni ) sagði að tónleikagestir hefðu gefið sér von , hann hefði séð fólk deila mat og í eina mínútu hafi vonarbirtan skinið skært . „ Við höguðum okkur eins og ærlegar manneskjur , þó það væri ekki nema yfir eina helgi , “ sagði Crosby ( Hill , 2019 ) . Eftir talsvert japl , jaml og fuður , þar eð enginn vildi opna hátíðina , steig Richie Havens loks á svið og hóf upp raust sína . Framkoma hans þykir afar eftirminnileg . Eitt af því sem skýrir mikla umfjöllun og sterka stöðu hátíðarinnar er menningarlegt vald , eða með öðrum orðum skilgreiningarvaldið sem ráðandi kynslóðir hafa á hverjum tíma . Áhrifin voru það mikil að nafni hátíðarinnar hefur verið skeytt við heila kynslóð sem nefnd er Woodstock-kynslóðin , en það er fólk fætt á bilinu 1943 til 1964 eða þar um bil . Hér á landi er þessi kynslóð stundum kölluð ' 68 - kynslóðin en formlega heitið er uppgangskynslóðin ( e. „ baby boomers “ ) . Með mikilli einföldun má segja að þessi kynslóð stjórni heiminum í dag . Hún hefur því í krafti stöðu sinnar vald til að ákveða hvað sé merkilegt og hvað ekki . Við sem yngri erum ( höfundur þessar svars er fæddur 1974 ) höfum gengist undir hálfgerða innrætingu ( e. indoctrination ) frá fyrstu tíð . Okkur er sagt að það hafi eitthvað stórkostlegt gerst á hátíðinni , tónlistarmenn þessarar kynslóðar séu svo gott sem heilagir og allt er þetta að sjálfsögðu mun betra en „ draslið “ sem við framleiðum og njótum í dag . Jefferson Airplane , með sírenuna sjarmerandi Grace Slick í broddi fylkingar , fóru á svið klukkan 8.00 að morgni sunnudags . Sveitin átti að vera aðalnúmerið á laugardeginum en miklar tafir ýttu þeim alveg fram á sunnudagsmorgun . Svona er gangur sögunnar , þeir sem eldri eru vita alltaf betur og ákveðin stífni í bland við hræðslu við hið nýja getur stýrt orðræðu ráðandi kynslóða . Goðsagan um Woodstock og árétting hennar með sífelldri umfjöllun um hálfrar aldar skeið , virðist því bara vaxa með tímanum og æ örðugra er fyrir nútíma menningar - og sagnfræðinga að greina hvað var rétt og hvað var rangt . Gagnrýnni raddir hafa þó komið fram á síðari tímum og allar frá yngri og „ opnari “ höfundum . Tæknin hjálpaði líka til við að styrkja ímynd og sögu hátíðarinnar , en allt var tekið upp á kvikmyndavélar og tónleikarnir auk þess hljóðritaðir og prýddu plötur með upptökum frá hátíðinni heimili margra sem voru að vaxa úr grasi á áttunda áratugnum . Uppgangskynslóðin er í dag íhaldssöm . Fólkið sem trúði áður fyrr á frjálsar ástir og raunverulega samfélagsbyltingu , fæst núna við borgaralegt brauðstrit og / eða er í jakkafataskrýddum stjórnunarstöðum . Andófsmenningin sem þessi kynslóð stóð að í lok sjöunda áratugarins hafði hins vegar töluverð áhrif og þau kristallast mörg hver í Woodstockhátíðinni ( Fine , 2012 ; Gair , 2007 ) . Sjöundi áratugurinn var áratugur mikilla samfélagshræringa , Kennedybræður og Martin Luther King Jr. voru myrtir , Bandaríkin voru í stríði í Víetnam sem fáir skildu og mótmælaöldur riðu yfir heilu samfélögin , sú viðamesta í París 1968 . Kommúnulífsstíll var reyndur , andleg málefni og austurlensk speki komu inn í vestrænt samfélag af krafti og kynslóðabilið var óvenju breitt . Allur munur var óhemju skarpur og mikið bar á milli í hugmyndum kynslóða um það hvernig lifa skyldi lífinu . Birtingarmynd alls þessa mátti finna á Woodstockhátíðinni . Hálfberir líkamar , bros , gleði , klapp og hlátur . Stemningin á Woodstock þykir hafa verið með öllu ólýsanleg og goðsagan um þessa frægustu rokkhátíð sögunnar lifir enn góðu lífi . Ámóta hátíðir spruttu upp á næstu árum , til dæmis héldu Íslendingar hátíð í Saltvík árið 1971 sem var að sjálfsögðu kölluð „ Saltstock “ . Seinni hluta Woodstock-orðsins er gjarnan skeytt aftan við hátíðir af ýmsu tagi , til að mynda sótti þessi höfundur ráðstefnu til heiðurs breska tónlistarfélagsfræðingnum Simon Frith og kölluðu skipuleggjendur hana sín á milli Frithstock . Afmæli Woodstock hefur verið fagnað reglulega með sérstökum hátíðum . Í ár ( 2019 ) ætlaði Michael Lang að halda 50 ára afmælishátíð en hún rann á endanum út í sandinn eftir ítrekaðar tilraunir til að tryggja fjármögnun og aðgengi að listamönnum . Sumir galdrar verða aldrei endurteknir svo vel sé . Steinunn Kristjánsdóttir er prófessor í fornleifafræði við Sagnfræði - og heimspekideild Háskóla Íslands . Helstu rannsóknasvið hennar eru miðaldafornleifafræði , norræn fornleifafræði , kirkjusaga , klausturfornleifafræði , kynjafornleifafræði , þróun húsagerða og miðlun vísindalegrar þekkingar .